Jupiter het nou (minstens) 69 mane  ŉ Montage van Jupiter en vier van sy mane soos deur Voyager geneem. Dié mane is Io, Europa, Ganymede en Callisto (Foto: Nasa) Drie sterrekundiges verbonde aan twee Amerikaanse universiteite op soek na Planeet X het hul teleskoop só ingestel dat hulle die verlore planeet met Jupiter as voorgrond, en die omgewing van Planeet X as agtergrond, kon gebruik. In die proses het hulle nog twee mane van Jupiter opgespoor. Dié sterrekundiges het ook mane herontdek wat reeds in 2003 ontdek is, maar weens te min inligting oor hul bane verlore gegaan het. Nog nege van die verlore mane word nog gesoek en dit is moontlik dat Scott Sheppard, David Tholen en Chadwick Trujillo nog van die verlore mane, of heeltemal nuwes, kan ontdek terwyl hulle na Planeet X soek. Die twee nuwe mane is onderskeidelik 21 miljoen en 24 miljoen km van Jupiter af geleë en is elkeen sowat 1,6 km in deursnee. Dié ontdekkings bring die aantal mane wat om Jupiter wentel nou op 69 te staan.